CELEX: C2005/069/13
Language: et
Date: 2005-03-19 00:00:00
Title: Kohtuasi C-5/05: Eelotsusetaotlus, mille esitas Hoge Raad der Nederlanden 7. jaanuaril 2005 kohtuasjas Staatssecretaris van Financien versus B. F. Joustra

19.3.2005   
            
            
               ET
            
            
               Euroopa Liidu Teataja
            
            
               C 69/6
            
         Eelotsusetaotlus, mille esitas Hoge Raad der Nederlanden 7. jaanuaril 2005 kohtuasjas Staatssecretaris van Financien versus B. F. Joustra
   (Kohtuasi C-5/05)
   (2005/C 69/13)
   Kohtumenetluse keel: hollandi
   Euroopa Ühenduste Kohus on saanud Hoge Raad der Nederlanden 7. jaanuari 2005. aasta otsusega esitatud eelotsusetaotluse kohtuasjas Staatssecretaris van Financiën v. B. F. Joustra, mis saabus kohtukantseleisse 10. jaanuaril 2005. Hoge Raad der Nederlanden küsib Euroopa Kohtult eelotsust järgmistes küsimustes:
   
               1.
            
            
               Kas nõukogu direktiivi 92/12/EMÜ (1) artiklit 8 tuleb tõlgendada nii, et juhul, kui isik ostab ühes liikmesriigis isiklikult ja oma tarbeks aktsiisiga maksustatavat kaupa ning laseb selle transpordiettevõttel teise liikmesriiki vedada, võetakse aktsiisimaksu üksnes liikmesriigis, kus kaup soetati?
            
         
               2.
            
            
               Kas nõukogu direktiivi 92/12/EMÜ artiklit 8 tuleb tõlgendada nii, et aktsiisi võetakse üksnes selles liikmesriigis, kus kaup soetati, sellisel juhul nagu käesolevas kohtuasjas, kus isikud lasevad ühes liikmesriigis aktsiisiga maksustatavat kaupa osta teisel isikul, kes ei tegutse seejuures kutsealaselt ega tulunduslikul eesmärgil, ning kes omakorda laseb need transpordiettevõttel ostjate nimel teise liikmesriiki vedada?
            
         
               3.
            
            
               Kui vastus (ühele neist küsimustest) on eitav, siis kas nõukogu direktiivi 92/12/EMÜ artikleid 7 ja 9 tuleb tõlgendada nii, et juhul, kui isik laseb tema korraldusel tegutseval kolmandal isikul vedada ühes liikmesriigis aktsiisiga maksustatud ja juba tarbimiseks ringlusse lubatud kaupa teise liikmesriiki, kus ta kasutab neid oma tarbeks ning kus neid kasutavad oma tarbeks ka teised isikud, keda see isik esindab, on tegemist kauba kasutamisega kaubanduslikul eesmärgil direktiivi artiklite 7 ja 9 mõttes, kui see isik hoiab selles teises liikmesriigis aktsiisiga maksustatavaid kaupu, sh nii kaupa, mis on määratud tema oma tarbeks kui ka kaupa, mis on määratud isiklikuks kasutamiseks nende teiste isikute poolt, isegi kui ta ei tegutse kutsealaselt ega tulundusliku eesmärgiga?
            
         
               4.
            
            
               Kui vastus kolmandale küsimusele on eitav, siis kas mõnest muust direktiivi sättest tuleneb, et kolmandas küsimuses osutatud isik on kohustatud teises selles teises liikmesriigis aktsiisi tasuma?
            
         
      (1)  Nõukogu 25. veebruari 1992. aasta direktiiv 92/12/EMÜ aktsiisiga maksustatava kauba üldise korralduse ja selle kauba valdamise, liikumise ning järelevalve kohta (EÜT 1992 L 76, lk 1).